Paşa Əhmədov

Paşa Məstəli oğlu Əhmədov () — Azərbaycan-sovet dövlət və partiya xadimi, Azərbaycan Kommunist Partiyası Quba Rayon Komitəsinin birinci katibi (1983–1987), Azərbaycan SSR meyvə-tərəvəz təsərrüfatı nazirinin birinci müavini (1981–1983), Azərbaycan SSR Ali Sovetinin 11-ci çağırış deputatı.

 Həyatı 
Paşa Məstəli oğlu Əhmədov 1933-cü ildə Nüvədi kəndində kəndli ailəsində anadan olmuşdur. Əmək fəaliyyətinə 1952-ci ildə fəhlə kimi başlamış, Azərbaycan Kənd Təsərrüfatı İnstitutunu bitirdikdən sonra Azərbaycan Elmi-Tədqiqat Bağçılıq, Üzümçülük və Subtropik Bitkilər İnstitutunun Zaqatala təcrübə stansiyasında kiçik elmi işçi, direktor olmuşdur.

1961-ci ildə Paşa Əhmədov aspiranturaya daxil olmuş, biologiya elmləri namizədi elmi dərəcəsini almaq üçün dissertasiya müdafiə etdikdən sonra yenidən həmin institutunun Zaqatala təcrübə stansiyasında çalışmışdır. Burada o, baş elmi işçi, şöbə müdiri, dayaq məntəqəsinin müdiri vəzifələrində işləmişdir. 1968-ci ildə o, Azərbaycan SSR Kənd Təsərrüfatı Nazirliyinin Bağçılıq, Üzümçülük və Subtropik Bitkilər İdarəsinin rəisi vəzifəsinə təyin edilmiş, ardınca Azərbaycan Elmi-Tədqiqat Bağçılıq, Üzümçülük və Subtropik Bitkilər İnstitutunun direktoru, "Azərmeyvəsənaye" Birliyinin sədri olmuşdur.

Paşa Əhmədov 1975-ci ildən Azərbaycan SSR Tərəvəz və Meyvə İstehsalı, Tədarükü, Emalı və Satışı Aqrar-Sənaye Birliyi sədrinin müavini və birinci müavini olmuş, 1981-ci ildə birlik Meyvə-Tərəvəz Təsərrüfatı Nazirliyinə çevrildikdən sonra Azərbaycan SSR meyvə-tərəvəz təsərrüfatı nazirinin birinci müavini vəzifəsində çalışmışdır. Paşa Əhmədov 1983-cü ildə partiya işinə irəli çəkilərək Azərbaycan Kommunist Partiyası Quba Rayon Komitəsinin birinci katibi seçilmiş və 1987-ci ilin may ayınadək bu vəzifədə çalışmışdır.

Paşa Əhmədov 1961-ci ildən Sovet İttifaqı Kommunist Partiyasının üzvü olmuş, 11-ci çağırış Azərbaycan SSR Ali Sovetinin deputatı seçilmişdir. Ali Sovetin Aqrar-sənaye kompleksi komissiyasının üzvü olmuşdur. Azərbaycan KP XXXI qurultayında (1986) Azərbaycan KP Mərkəzi Komitəsinin üzvlüyünə namizəd seçilmişdir. "Qırmızı əmək bayrağı" və "Xalqlar dostluğu" ordenləri ilə təltif olunmuş, "Azərbaycan SSR əməkdar aqronomu" fəxri adına layiq görülmüşdür.

Paşa Əhmədov ağır xəstəlikdən sonra 1987-ci il iyunun 6-da vəfat etmişdir.

 İstinadlar 

Kateqoriya:Azərbaycan SSR Ali Sovetinin XI çağırış deputatları
Kateqoriya:Azərbaycan Kommunist Partiyası Quba Rayon Komitəsinin birinci katibləri
Kateqoriya:Azərbaycan Kommunist Partiyası Mərkəzi Komitəsinin üzvlüyünə namizədlər